kardosdrur/scandi-wiki huggingface dataset:
Ken Jensen

Ken "Buller" Jensen (født 1951) var en dansk ishockeyspiller. Han blev den første spiller, der opnåede 500 førsteholdskampe for en dansk ishockeyklub, da han i perioden 1968-88 spillede hele 19 sæsoner på Gladsaxe Skøjteløber-Forenings førstehold – en imponerende bedrift, når man tænker på, at ligaholdene dengang spillede væsentligt færre kampe end i dag.

"Buller" debuterede på GSF's førstehold som 16-årig midt i klubben storhedstid, og han var med på holdene, der vandt klubbens tre sidste danmarksmesterskaber i sæsonerne 1970-71, 1973-74, 1974-75. Han startede sin karriere som forward men blev senere rykket ned som back.

I 1988 var han den første danske ishockeyspiller, der modtog et Guinness-diplom. Teksten på diplomet lød: "Det bekræftes hermed, at Ken Jensen i februar 1988 har sat rekorden i flest kampe i ishockey med 504 divisionskampe for Gladsaxe Skøjteløber Forenings førstehold."

Han sluttede sin aktive karriere med fem sæsoner på HIK's old boys-hold sammen med sin gamle holdkammerat fra GSF, Søren Gjerding. I flere år var han om sommeren træner på Scan-Can hockey camps. I en periode var han endvidere medlem af Danmarks Ishockey Unions disciplinærudvalg.

Kilder 

 Faceoff - RETRO: Han hedder Ken, men kaldes Buller og kom som den første i Guinness  (3. januar 2017)
 EliteProspects - Ken Jensen

Eksterne henvisninger 
 

Ishockeyspillere fra Danmark
Ishockeytrænere fra Danmark
Snekæde

Snekæder er et aggregat, der bliver monteret på dæk på biler for at give bedre vejgreb, når der køres i sne og is.

Snekæder monteres normalt på det sæt hjul, hvor bilen trækker. Selvom de er navngivet efter stålkæder, kan snekæder også være fremstillet af andre materialer og være udført i forskellige mønstre og styrker. Kæderne sælges som regel i par, og de skal normalt købes, så de matcher en bestemt hjulstørrelse (både diameteren og bredden på dækket), selvom nogle typer kan justeres, så de kan sætte på forskellige hjul. At køre med snekæder påvirker brændstoføkonomien negativt, og det kan også påvirke den hastighed, hvormed det er tilladt at køre, til omkring 50 km/h, men de øger samtidig vejgrebet og bryder overflader i sneklædte eller tilisede overflader. Nogle regioner kræver, at bilister anvender snekæder under nogle vejrforhold, mens andre har forbud mod brug af snekæder, da de kan ødelægge vejoverfladen.

Se også 
 Vinterdæk
 Pigdæk

Eksterne henvisninger 

Yosemite National Park Tire Chains Page
Snow chain regulations in Europe 

Hjul
Plogging

Plogging er en kombination af jogging og opsamling af skrald og affald (svensk: plocka). Det begyndte som en organiseret aktivitet i Sverige omkring 2016 og spredte sig til andre lande i 2018 i takt med et øget fokus og større bevidsthed om plastforurening. Som motionsform tilbyder den en variation af kropsbevægelser ved at tilføje bøj, squatting og stræk til den primære aktivet, løb.

Forfatteren David Sedaris kombinere opsamling af affald med træning i Parham, Coldwaltham og Storrington i West Sussex, hvor han taget op mod 60.000 skridt om dagen i jagten på lokal skrald. Han var så effektiv i at holde nablaget rent, at de lokalye myndigheder opkaldt en skraldebil efter ham. Lord Lieutenant of West Sussex, Susan Pyper, udtalte at "Mærket på bilen en meget passende måde at sige et stort 'tak' til David for hans utrættelige indsats... han er virkelig en lokal helt."

Erik Ahlström startede plogging i den svenske hovedstad, Stockholm, da han flyttede dertil fra Åre. Ha oprettede hjemmesiden Plogga til at organisere aktiviteterne og få flere frivillige.

Keep America Beautiful er en organisation der promoverer plogging to medlemmerne, og her har man fundet ud af, at nogle allerede kombinerede motion med oprydning og indsamling af affald som bl.a. Trashercize i Tennessee.

Referencer

Eksterne henvisninger 
 Plogga  – svensk plogging-hjemmeside
 Clean Trails – amerikansk kampagne fokuseret på stier i parker og vildmarken

Løbetræning
Affaldshåndtering
Forurening
Ḍamma

Ḍamma () (på dansk ofte gengivet damma) er et arabisk, diakritisk tegn (vokaltegn). Det skrives som en lille krølle og kan sættes over arabiske bogstaver for at tilføje den korte u-lyd /u/. For eksempel udtales  som . Sættes tegnet før det arabiske bogstav  (), udtales det som et langt . For eksempel udtales   som . 

Tegnet udelades dog typisk, på linje med de tilsvarende diakritiske tegn kasra og fatḥa, i almindelig arabisk skrift.

Kilder 

Arabisk skrift
Hendrickje Stoffels

Hendrickje Stoffels (født 1626, død juli 1663) var en nederlandsk kvinde der blev Rembrandts husholderske og partner.

Stoffels blev ansat som Rembrandts husholderske og sygeplejerske af Rembrandts søn Titus efter tabet af hans hustru Saskia, omkring år 1649.

Stoffels blev født og opvokset i byen Bredevoort i 1626. I juli 1646 døde hendes far, Stoffel Stoffelse, og derfor rejste Hendrickje til Amsterdam, i 1646 eller 1647. I 1647, blev hun ansat af Rembrandt, først som husholderske, så som hans model og blev hans kæreste. Man antager at hun har været model for flere af hans malerier.

I 1654 måtte hun stå for kirkerådet for at "leve i synd", gravid med Rembrandts datter, der senere kom til at hedde Cornelia. Rembrandt ønskede ikke at gifte sig med hende, da han ikke ville miste sin første hustru Saskia van Uylenburghs arv efter, og at han allerede havde økonomiske problemer nok. Senere startede Stoffels sammen med Rembrandts søn Titus, en forhandlingsvirksomhed med Rembrandts malerier.

Stoffels døde af pesten af en epidemi i 1663, og blev den 24. Juli samme år, begravet i Westerkerk i Amsterdam.

Galleri

Kilder 
 Artiklen er oversat fra den norsksprogede Wikipedia

Litteratur 
 Christoph Driessen: Rembrandts vrouwen. 2011
 Susanna Partsch: Rembrandt. zijn leven, zijn werk. 1994,
 Dutch Paintings in the Metropolitan Museum of Art, Bind 1–2 med diverse værker hvor Hendrickje Stoffels er model. 
 David Bomford: "Hendrickje+Stoffels" Rembrandt - Kapitel 13 - Portrait of Hendrickje Stoffels

Eksterne henvisninger 
 
 
 Hendrickje Stoffels' biografi på Digitaal Vrouwenlexicon 
 Hendrickje Stoffels' biografi på Bredevoort Boekenstad 
 Hendrickje Stoffels forældrenes hus i Bredevoort 

Nederlændere i 1600-tallet
Brodersby-Goltoft

Brodersby-Goltoft er en landsby og kommune i det nordlige Tyskland under Slesvig-Flensborg kreds i Slesvig-Holsten. Kommunen blev dannet i marts 2018 ved sammenlægning af de hidtidige kommuner Brodersby og Goltoft.

Kommunen omfatter de to landsbyer Brodersby og Goltoft samt bebyggelserne Bregnerød eller Bregnrød (Brekenrude), Borg/Mysunde (Burg/Missunde), Gejl (Geel), Gejlbyholt (Geelbyholz), Hellør (Hellör), Knøs eller Knuds Næs (Knös), Nørremark (Norderfeld) og godset Rojum (på ældre dansk også Røjem og Rødum, på tysk Royum) med Rojumskov. Kommunen samarbejder på administrativt plan med andre kommuner i Sydangel kommunefælleskab (Amt Südangeln).

Historie 
Goltoft (på ældre dansk også Goldoft) blev første gang nævnt 1386. Stednavnet er afledt af gold for ufrugtbar (sml. oldnordisk gelgja). Landsbyen Brodersby blev nævnt 1231 som Brothærthorp og 1363 som Brodersbuy. Stednavnet er sammensat af broder og -by. Hellør er sammensat af hæld for skrænt el. skråning og -ør. Stednavnet Røjem/Rødum referer til glda. ruth (oldnordisk ruð) for en rydning. Den lille odde Knøs er formodentlig en sammentrækning af Knuds Næs eller Knuds Ås. Den lille odde Knøs henviser måske til et skær i havet eller en bakke (sml. Knøsen i Vendsyssel). Efter en anden forklaring er navnet en sammentrækning af Knuds Næs eller Knuds Ås. Stednavnet refererer dermed til Knud Lavard. Det formodes, at Knud Lavard opførte en fæstning her på stedet i 1100-tallet. Af fæstningen er der nu ingen rester tilbage. Op til omtrent 1830 var odden skovklædt, nu er der flere sommerhuse. På den Knøs modsatte odde stod tidligere et hus, som kaldtes Erikshus, måske har huset fået navn efter den myrdede kong Erik.

Byen lå i Brodersby Sogn (Slis Herred), da området tilhørte Danmark.

Den 1. marts 2018 blev Brodersby og Goltoft sammenlagt. Allerede den 1. februar 1974 blev Gejl indlemmet i Brodersby.

Geografi 
Brodersby-Goltoft er beliggende på Sliens nordlige bred i det sydlige Angel i Sydslesvig. Sundet mellem Brodersby og Mysunde er med 120 meters bredde Sli-fjordens smalleste sted. Lidt vest for Brodersby når Slien en bredde af godt fire kilometer (Store Bredning). Overgangsstedet ved Brodersby og Mysunde var derfor et af nøglepunkterne i de dansk-tyske krige.

Lidt vest for Mysunde ved Knøs/Knuds Næs ligger Brodersby Nor.

Erhverv 
Den sydslesvigske kommune er landbrugspræget.

Referencer

Eksterne henvisninger 

 Kommunens hjemmeside

Byer i Angel
Byer i Kreis Slesvig-Flensborg
Andorra ved vinter-PL 2018

Andorra deltog ved vinter-PL 2018 i Pyeongchang i Sydkorea i perioden 9.-18. marts 2018. De konkurrerede i para-alpin skiløb. Landet var første gang med til et vinter-PL i 2002.

Medaljer 

2018
Lande ved vinter-PL 2018
Argentina ved vinter-PL 2018

Argentina konkurrere ved vinter-PL 2018  i Pyeongchang, Sydkorea i perioden 9.-18. marts 2018. Holdet bestod af Carles Codina og Enrique Plantey. Codina konkurrerede i para-snowboarding. Plantey konkurrerede i para-alpine skiløb.

Medaljer 

2018
Lande ved vinter-PL 2018
Lashkar Gah

Lashkar Gah (pashtun: لښکرګاه; dari: لشکرگاه), historisk kendt som Bost eller Boost, er en by i det sydlige Afghanistan. Byen er hovedstad i provinsen Helmand. Den ligger, hvor floden Arghandāb løber sammen med floden Helmand. Den har  indbyggere.

Referencer

Eksterne henvisninger 

Byer i Afghanistan
Rasmus Glenthøj

Rasmus Glenthøj (født 1977) er en dansk historiker med speciale i 1800-tallets danske historie. Han er lektor ved Syddansk Universitet i Odense.

Glenthøj er blandt andet kendt for at betone imperiebegrebet i sine analyser af 1800-tallets politiske danske historie.

Han har blandt andet udgivet værket 1864, Sønner af de slagne på Gads Forlag i 2014. Den blev nomineret til Årets historiske bog i 2014. I 2021 var han nomineret igen, denne gang for Union eller undergang : kampen for et forenet Skandinavien, som han har skrevet sammen med Morten Nordhagen Ottosen.

Referencer 

Historikere fra Danmark
Faglitterære forfattere fra Danmark
Mandlige forfattere i det 21. århundrede
Bad Wörishofen

Bad Wörishofen (indtil 1920: Wörishofen) er en kurby og den største by i den schwabiske Landkreis Unterallgäu i den tyske delstat Bayern. Sebastian Kneipp arbejdede i det 19. århundrede i Bad Wörishofen og spredte herfra sin viden om den helbredende kraft i vand, der er grundlaget i Kneippkuren.

Geografi 
Bad Wörishofen ligger i Region Donau-Iller i Mittelschwaben, omkring 80 km vest for München og 35 km øst for Memmingen ved Wörthbach, en lille biflod til Mindel.

Inddeling 

I kommunen ligger ud over Bad Wörishofen landsbyerne Dorschhausen, Frankenhofen, Hartenthal, Kirchdorf, Oberes Hart, Obergammenried, Schlingen, Schöneschach, Stockheim, Unteres Hart og Untergammenried.

Kilder og henvisninger 

 Byens websted
 Statistik
1864, Sønner af de slagne

1864, Sønner af de slagne er en bog skrevet af historikeren Rasmus Glenthøj. 

Bogen blev udgivet i 2014 på Gads Forlag.

Bogen tegner en linje fra tabet af Norge i 1814 til nederlaget i 1864. Glenthøj argumenterer for, at slaget på Dybbøl var udtryk for, at Danmark var underlagt europæisk storpolitik og i kraft af tabet af Norge ikke havde styrke til af egen kraft at gennemtvinge de politiske løsninger, som ville kunne have afværget krigen.

Referencer

Eksterne henvisninger 
 

Danmarks historie
Historiebøger
Enock Mwandila Poulsen

Enock Mwandila Poulsen (født 24. juli 1992 i Lusaka, Zambia) er en dansk professionel bokser og regerende juniorverdensmester hos det anerkendte bokseforbund IBF. Han anses af danske bokseeksperter for at være et af de største danske boksetalenter siden Mikkel Kessler.

Han er nuværende under kontrakt hos promotor Mogens Palle og Brian Nielsen ved Danish Fight Night.

Opvækst og amatørkarriere 
Enock blev født i Lusaka, Zambia, men han flyttede til Danmark som 4-årig, hvor han voksede op på Fyn med sin mor, bror og danske stedfar, som var boksetræner i bokseklubben BK Ringen i Odense. Det var ham der introducerede Enock til boksning som 10-årig.

I tiden efter havde Enock en meget succesfuld amatørkarriere, som bød på 68 sejre og kun 19 nederlag ved både danske og internationale stævner. Enock nåede i sin amatørkarriere at blive jysk, dansk og nordisk mester samt få både 1.-, 2.- og 3.-pladser ved store internationale topstævner som Turniej im zygmunta chychły i Polen, Chemie Pokal i Tyskland og Algirdas Socikas Tournament i Tyrkiet. Efter en mislykket OL-kvalifikation i Rio i 2016 rettede Enock sit fokus mod at blive professionel, og herefter skrev han under på kontrakt hos Mogens Palle og Brian Nielsen.

Professionelle karriere 
Enock Poulsen boksede sin professionelle debut 29. oktober 2016 i Frederiksberg-Hallerne i København, hvor han boksede sig til en overbevisende sejr over en meget stærk debutmodstander: Kakha Avetisiani fra Georgien (dengang)(45,37,1).

IBF juniorverdensmester i letweltervægt 
Efter bare 6 kampe som professionel fik Enock muligheden for at bokse om det ledige juniorverdensmesterskab hos IBF. Det foregik til Mogens Palles 60 års-jubilæum i Frederiksberg-Hallerne. den 5. januar 2018. Her pointbesejrede han Guadalupe Acosta fra Mexico (13,2,0) med cifrene 98-91 98-91 100-89, og derved kunne Enock lade sig hylde som juniorverdensmester efter sin blot 7. kamp. Det var desuden den første professionelle kamp, hvor Enock ikke vandt samtlige omgange.

Rekordliste

Referencer

Eksterne henvisninger 

Boksere fra Zambia
Mandlige boksere fra Danmark
Personer fra Lusaka
Astorga

Astorga (spansk udtale: [astoɾɣa]) er en kommune og en by beliggende i det centralt i provinsen León, i den autonome region Castilla y León i Spanien 43 km sydvest for provinshovedstaden León. Det ligger i forbindelsen mellem Páramo Leonés og bjergene i León og hovedbyen i området Maragatería, La Cepeda og Ribera del Órbigo. Byen var bispesæde i et af Spaniens mest omfattende gamle bispedømmer, hvis jurisdiktion dækker halvdelen af provinsen León og en del af Ourense og Zamora. Byen er samtidig sæde for domstolen i provinsen León.

Astorga ligger i området Maragatería, et lille etnisk og kulturelt samfund med egne skikke og arkitektur. Byen ligger ved krydset af den franske rute, den mest poulære sti og Vía de la Plata-ruten, en alternativ vej til Jakobsvejen (). Sankt Turibius af Astorga var biskop af byen i 400-tallet.

Astorga har  indbyggere.

Se også 
 Katedralen i Astorga

Referencer

Eksterne henvisninger 

Byer i Castilla y León
Arbeidernes kommunistparti

Arbeidernes kommunistparti, kendt under initialerne AKP, var et norsk maoistisk parti, der stiftedes i februar 1973. Partiet fusionerede i 2007 med Rød Valgallianse og de to partiers fælles ungdomsorganisation Rød Ungdom til Rødt.

AKP blev ledet efter princippet om demokratisk centralisme.

Partiets medlemsskare talte en lang række personer, der senere fik fremtrædende positioner indenfor norsk samfundsvidenskabelig og humanistisk forskning, kulturliv og politik.

Partiledere

Kilde 
 Jon Rognlien og Nikolai Brandal: Den store ML-boka: norsk maoisme sett nedenfra. Kagge, Oslo 2009.

Politiske partier i Norge
Kommunistiske partier
Maoisme
Mårten Skinnares hus

Mårten Skinnares hus er et velbevaret stenhus fra senmiddelalderen, som står i Vadstena, Sverige. Huset är namngivet efter Mårten Nilsson Skinnare.

Historie 
I 1519 fik Mårten Skinnare tre husgrunde af Vadstena kloster, der lå op mod klostrets mur. Han opførte Vadstena hospital for de fattige. Hospitalet bestod af en større bygning med tre fløje, der allere havde høje kældre, samt et træhus.

Stenhusets udseende blev ændret i 1700-tallet, da taget blev sænket og de oprindelige kamtakker blev fjernet. huset blev anvendt i hospitalsregi helt frem til 1930'erne uden at blive moderniseret. Huset er i dag ommøbleret, men derudover er bygningen stort set ikke blevet forandret siden opførslen.

I det lille kammer på overetagen er der rester af bibelske kalkmalerier på væggene, men det er primært glorien der kan ses i dag. På samme vægs yderside er et bevaret privet. Inde i nordmuret findes en meget smal trappe. I kælderen opbevares den originale sten fra Mårten Skinnares grav. Ved gravpladsen udenfor Vadstena klosterkirke finds en kopi.

Sidan 1993 har huset været forvaltet af Statens fastighetsverk.

Galleri

Referencer

litteratur

Eksterne henvisninger 
Info på Vadstena turistbyrås webbplats

Gotisk arkitektur i Sverige
Bygninger, konstruktioner og anlæg i Östergötlands län
Chasing Pavements

"Chasing Pavements" er en sang af og med den engelske sanger-sangskriver Adele. Sangen var med på hendes debutalbum 19 fra 2008 og udkom som single to uger inden albummets udgivelse som hendes anden single efter "Hometown Glory". Bagsiden på singlen var Adeles akustiske udgave af et gammelt Sam Cooke-nummer, "That's It, I Quit, I'm Movin' On".

Sangen blev en stor succes og indbragte Adele en Grammy for Bedste Vokale Pop-Præstation af en Kvinde. Den nåede andenpladsen på hitlisten i hjemlandet Storbritannien, mens den nåede førstepladsen i Norge, tredjepladsen i Nederlandene, fjerdepladsen i Israel og Japan samt ottendepladsen på den danske Tracklisten.

Referencer

Eksterne henvisninger 
 

Adele-sange
Sange fra 2008
Line Damgaard

Line Damgaard (født 23. februar 1982 i Aalborg) er en dansk funktionshæmmet alpint skiløber, som deltog ved Vinter-PL 2014 i Sotji i Rusland.

Personer fra Aalborg
Handicapsportsfolk fra Danmark
Den evige ild

Den evige ild (originaltitel A Column of Fire) er en roman af Ken Follett og efterfølgeren, der udkom den 12. september 2017. Det er efterfølgeren til Uendelige verden (2007) og den sidste del i Kingsbridge-trilogien, der startede i 1989 med Jordens søjler.  Omdrejningspunktet for trilogien er katedralen, der har de eksisterende katedraler i Wells og Salisbury som forlæg. 

Den Evige Ild bliver dramatiseret som musical af Thomas Høg, Lasse Aagaard og Sune Svanekier. Musicalen havde premiere på Bellevue Teatret i foråret 2019 og repremiere i 2020.

Handling 
Historien begynder i 1558 og følger en romance mellem Ned Willard og Margery Fitzgerald over et halvt århundrede. Den indledes på et tidspunkt, hvor Europa vender sig mod Elizabeth 1. af England, og dronningen befinder sig i en situation, hvor der er et komplot om at afsætte hende fra tronen og indsætte den skotske dronning Marie Stuart. Elizabeth sætter sin lid til Francis Walsingham, som engagerer Ned Willard som spion, der skal afsløre komplottet. En række andre gennemgående figurer er Henrik 2. af Frankrig og hans hof, hvor der foregår en række intriger, som kulminerer på Bartholomæusnatten. Den fiktive hovedperson her er spionen Pierre Aumande, som efterhånden vikles ind i et rænkespil, der gør ham til Nick Willards værste fjende. Spanien, Nederlandene og Skotland er også viklet ind i intrigerne, der både handler om kampen om det politiske herredømme i Europa og de religiøse konflikter mellem katolikker og protestanter.

Referencer 

Bøger af Ken Follett
Litteratur i 2017
Middelalderen i populærkultur
Københavns belejring (1523)

Københavns belejring i 1523 var en belejring af København, som foregik fra juni 1523 og frem til januar 1524 udført af den senere konge Frederik 1.

Årsagen var, at Christian 2. var blevet stærkt upopulær efter gennemførelsen af en række reformer, der fik både adelen og bønderne til at rejse sig i oprør. I januar 1523 opsagde adelen sin aftale med kongen og brændte hans lovtekster i Viborg i Jylland. Man fik overtalt Christian 2.s farbror, hertug Frederik af Holsten, til at stille tropper til rådighed mod, at han ville blive indsat som konge. Christian 2. forlod landet i april samme år med sin familie, og oprøret bredte sig til hele landet. I København og Malmø forsvarede man som de eneste steder kongen.

Hertug Frederik og hans feltherre Johan Rantzau påbegyndte belejringen den 10. juni 1523. Den fortsatte frem til 6. januar 1524. Efter Københavns fald forstærkede Frederik 1. byens forsvarsværker betydeligt.

Referencer 

Belejring (1523)
Belejringer
Begivenheder i 1523
Ionpumpe

En ionpumpe eller en iontransportør (eng. ion pump, ion transporter) er et membranprotein, der udfører aktiv transport af ioner på tværs af en biologisk membran, normalt imod ion-koncentrationen. Ionpumper er den ene af to klasser af ionofore makromolekyler, dvs. makromolekyler kendetegnet ved at binde ioner reversibelt; den anden klasse er ionkanaler.
Ionpumper er i den aktive klasse af molekyler i modsætning til ionkanaler, der også er membran-proteiner, men som bare tillader gennemstrømning af ioner, dvs. ved passiv transport imod en lavere koncentration af ioner.

Ion-pumper er enzymer, som udnytter energi fra forskellige kilder - bl.a. ATP, sollys og redox-reaktioner - til aktiv transport for at opbygge en ionkoncentration eller iongradient.

Ion-pumper klassificeres som en superfamilie af 12 familier af ion-transportører, grupperet bl.a. efter hvilke ioner der transporteres, transportmekanismen, den anvendte energikilde og sekvens-ligheder.

Terminologi 

En uniporter er en ionpumpe for en bestemt ion i en retning over membranen.

En symporter er en ionpumpe der pumper en bestemt negativ ion og en bestemt positiv ion sammen i en retning over membranen.

En antiporter er en ionpumpe der pumper en bestemt negativ ion og en bestemt positiv ion i modsat retning over membranen.

Funktioner 

Tilsammen med ionkanalerne er ionpumperne afgørende for organismens livsfunktioner, idet de opretholder koncentrationen af ioner og pH, og idet livsprocesser som nervesignaler og muskelsammentrækning er betinget af ionkoncentrationer indeni og udenfor cellerne.

Nogle eksempler 

 Neurotransmitter transporters: glutamate/aspartate transporters, GABA tranporters, glycine transporters, monoamine transporters, adenosine transporters og vesicular acetylcholine transporter
 Sodium-calcium exchanger (Na+/Ca++ exchanger, NCX, eller exchange protein)
 Sodium-chloride symporter (Na+-Cl- cotransporter, NCC, NCCT, eller thiazide-sensitive Na+-Cl- cotransporter, TSC)
 ABC transporters, der bl.a. transporterer en del forskellige ioner
 A-type ATPaser, der pumper anioner
 P-type ATPaser, der pumper Na+, K+ og Ca++, f.eks. Natrium-kalium-pumpen
 F-type ATPaser, der er protonpumper
 V-type ATPaser, der er protonpumper
 Bakterierhodopsin, der er en protonpumpe

Referencer

Se også 

 Turgortryk

Biokemi
Proteiner
PPP (grammatik)

PPP er en almindelig forkortelse i latinundervisningen for den grammatiske verbalform Perfektum Participium Passiv, der er en infinit form. Eksempel: captum (taget), tredje hovedtid.

Ved ordbogsopslag på et uregelmæssigt verbum oplyses hovedtiderne, fx capio, cepi, captum, 3 [capere], hvilket er præsens indikativ 1. person aktiv, perfektum indikativ 1. person aktiv, perfektum participium passiv, bøjningsgruppe 3, og evt. præsens infinitiv aktiv.
 capio, cepi, captum, 3
 capio, cepi, captum, ere
 capio, cepi, captum, [3] [capere] (angivelse af enten bøjningsgruppe eller infinitiv; sjældent begge dele)
 capere, cepisse, captum, 3

Ved regelmæssige verber anføres i danske værker almindeligvis kun præsensformen og bøjningsgruppenummer:
 amo 1
 audio 4

Karl Ernst Georges har altid fire former angivet på forkortet form (ordets stamme udeladt), med PPP som tredje hovedtid, ved både regelmæssige og uregelmæssige verber:
 amo, avi, atum, are (amo, amavi, amatum, amare)
 habeo, ui, itum, ere (habeo, habui, habitum, habere)

PPP er formmæssigt den samme som 1. supinum; men funktionen er en anden. PPP kan bruges som adjektiv.

Henvisninger 

Grammatik
Latinsk sprog